F'Alla hemm il-ħajja Isimgħu din il-kelma, li jien se llissen għalikom, għanja ta' biki, O Iżrael. "Waqgħet biex ma terġax tqum, ix-xbejba ta' Iżrael. Minxura fl-art, ħadd ma jqajjimha." Għax dan jgħid Sidi l-Mulej: "Il-belt li ħarġet b'elf ruħ, tibqa' b'mija, u dik li ħarġet b'mija, tibqa' b'għaxra, għad-dar ta' Iżrael." Għax dan jgħid il-Mulej lil dar Iżrael: "Fittxuni u tgħixu. La tfittxux lil Betel, la tmorrux f'Gilgal, la tgħaddux lejn Birsaba. Għax Gilgal tittieħed fl-eżilju, u Betel issir ħerba." Fittxu lill-Mulej u tgħixu. Li ma joħroġx bħan-nar għal dar Ġużeppi , jibla' kollox u ma jkunx hemm min jitfih, għad-dar ta' Iżrael. Intom li tibdlu l-ġustizzja fi mrar, u tixħtu s-sewwa mal-art! Hu li għamel il-Plejadi u l-Orjon, li jibdel id-dlam fis-sebħ, u l-jiem fil-lejl mudlam; li jsejjaħ ilmijiet il-baħar, u jsawwabhom fuq wiċċ l-art, Jaħweh jismu. Li jġiegħel tleħħ il-qerda fuq il-qawwi, u l-qerda jġib fuq il-fortizza. Jobogħdu 'l min iwiddeb fil-bieb, u jistmerru 'l min jgħid is-sewwa. Għax intom għakkistu l-fqir, u teħdulu t-taxxa minn fuq il-qamħ. Intom bnejtu djar b'ġebel minġur, imma intom fihom ma tgħammrux. Xettiltu oqsma sbieħ tad-dwieli, imma l-inbid ma tixorbuhx. Għax naf kemm huma dnubietkom, u ħtijietkom kemm huma kbar. Intom tgħakksu l-bniedem sewwa, tieħdu r-rigali, u twarrbu l-ġustizzja mill-imsejknin fil-bieb. Min hu għaqli jibqa' sieket fi żmien bħal dan, għax huwa żmien ħażin. Fittxu l-ġid, u mhux id-deni, jekk tridu tgħixu, u l-Mulej, Alla tal-eżerċti, ikun magħkom, bħalma għedtu. Obogħdu d-deni u ħobbu l-ġid, saħħu l-ġustizzja f'bieb il-belt; u l-Mulej Alla tal-eżerċti għandu mnejn iħenn għal fdal Ġużeppi. Għalhekk jgħid il-Mulej, Alla tal-eżerċti, Sidi: "Tinwiħ fil-pjazez kollha, u fit-triqat kollha jgħajtu: 'Jaħasra! Jaħasra!' Isejħu lill-bidwi biex isewwed qalbu, u l-bekkejja biex inewħu. Tinwiħ f'kull għalqa tad-dwieli, għax jien se ngħaddi minn ġo nofsok," jgħid il-Mulej. L-eżilju ta' Iżrael Jaħasra għalikom li tixtiequ Jum il-Mulej ! L-għala triduh Jum il-Mulej? Dlam hu, u mhux dawl. Bħal meta wieħed jaħrab minn quddiem l-iljun, u jiltaqa' miegħu l-ors, jew jidħol id-dar u jqiegħed idu mal-ħajt, u jigdmu s-serp. Jaqaw mhux tassew li Jum il-Mulej dlam u mhux dawl? Mhuwiex swied bla ebda dija? Il-festi tagħkom sirt nobgħodhom u nistmerrhom, ebda gost ma nsib fil-laqgħat tagħkom. Meta tressquli quddiemi l-offerti tal-ħruq u s-sagrifiċċji tagħkom, ma jogħġbunix, u anqas biss inħares lejn l-offerti tas-sliem tal-bhejjem imsemmna tagħkom. Warrbu minni l-għajjat tal-għana tagħkom, ma rridx nisma' bid-daqq tal-arpi tagħkom. Ħallu l-ġustizzja tgelgel bħall-ilma, u s-sewwa bħal wied ta' dejjem. Ressaqtuli, forsi, vittmi u offerti għall-erbgħin sena fid-deżert, dar ta' Iżrael? Intom iġġorru 'l Sikkut, is-sultan tagħkom , u l-kewkba ta' Kewan, alla tagħkom, l-idoli li intom għamiltu għalikom. Imma jien neżiljakom 'l hemm minn Damasku." Dan jgħid il-Mulej, Alla tal-eżerċti jismu.